अभी अभी कुछ दिनों पूर्व पता चला कि जनता की गाढी कमाई का केवल सरकारी बैंकों का साढ़े तीन लाख करोड़ से अधिक धन एन.पी.ए. है; जिसके वापस आने की संभावना नहीं के बराबर है | इसके अतिरिक्त बी.जे.पी. समर्थित एक राज्यसभा सांसद विजय माल्या सरकारी बैंकों का ९००० करोड़ से अधिक धन लेकर २ मार्च २०१६ को सुरक्क्षित भारत से सफलता पूर्वक भाग गया या भगा दिया गया और अब उसे वापस पकड कर लाने का दिखावा कर उसी प्रकार जनता को मूर्ख बनाया जा रहा है, जैसा कि ललित मोदी के मामले में बनाया गया था | यह तो सरकारी बैंकों के आंकड़े हैं; यहाँ कम से कम आम जनता का धन डूबा तो नहीं है, सरकार उसे वापस करेगी ऐसी अपेक्षा है | परन्तु उन निजी बैंकों, चिटफंडो और सहकारी बैंकों का क्या ? जिनसे हजारों करोड़ का उधार इन माननीयो एवं अन्य प्रभावशाली लोगों ने लिया; परन्तु वापस करने से इनकार कर दिया | उसके पश्चात उनका पंजीकरण भारतीय रिजर्व बैंक ने निरस्त कर दिया | इस प्रकार के उधार में रिजर्व बैंक के अधिकारी, उस बैंक के अधिकारी तथा प्रभावशाली उधार लेने वाले ये आर्थिक अपराधी मिले हुए होते हैं और सामान्य जनता का पैसा हजम कर जाते हैं | पहले रिजर्व बैंक के भृष्ट अधिकारी इन बैंकों, चिटफंडो को लाइसेंस देने में मोटी रकम खाते हैं; आम जनता समझती है कि ये बैंकें, रिजर्व बैंक एवं भारत सरकार की निगरानी में कार्य कर रहीं हैं अतएव उनका धन उतना ही सुरक्क्षित है, जितना सरकारी बैंकों में; परन्तु घोटाला होने के पश्चात पता चलता है कि इन सभी संस्थाओं की जिम्मेदारी केवल कमीशन खाने तक थी; और जनता की जीवन भर की गाढी कमाई एक झटके में डूब जाती है | अपना स्वयं का धन होने पर भी, जमाकर्ता एक एक पैसे को मोहताज होकर, खून के घूँट पीकर रहने को विवश होता है; और ऋण लेने वाले ये माननीय इन तथाकथित मंदिरों में सुरक्षित बैठ कर राष्ट्र भक्ति, ईमानदारी आदि की बड़ी बड़ी बातें करते हैं | यदि किसी फलदार वृक्ष में कीड़े लग जाएं और सभी फलों को चट कर जाएं, तो एक एक कीड़े को नहीं मारा जाता है, अपितु पूरे वृक्ष पर ही कीटनाशक का छिडकाव करना पड़ता है | आज ऐसी ही स्थिति इस लोकतंत्र के वृक्ष की हो गई है, जिसमें जनता को मिलने वाले फल को, ये जनप्रतिनिधि, बड़े भृष्ट व्यापारी और बड़े माफिया मिलकर खा जा रहे हैं |